Document ID: 31999R2293

ΚΑΝΟΝΙΣΜΟΣ (ΕΚ) αριθ. 2293/1999 ΤΗΣ ΕΠΙΤΡΟΠΗΣ
της 14ης Οκτωβρίου 1999
σχετικά με την παράταση των προσωρινών εγκρίσεων ορισμένων προσθέτων υλών στις ζωοτροφές
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 70/524/ΕΟΚ του Συμβουλίου, της 23ης Νοεμβρίου 1970, περί των προσθέτων υλών στη διατροφή των ζώων(1), όπως τροποποιήθηκε τελευταία από τον κανονισμό (ΕΚ) αριθ. 1636/1999 της Επιτροπής(2), και ιδίως το άρθρο 3,
Εκτιμώντας:
(1) ότι το άρθρο 9ε παράγραφος 1 της οδηγίας 70/524/ΕΟΚ προβλέπει τη χορήγηση προσωρινής έγκρισης νέων προσθέτων υλών ή νέων χρήσεων προσθέτων υλών, εάν, στα επιτρεπόμενα για τις ζωοτροφές επίπεδα, δεν έχει δυσμενείς επιπτώσεις για την υγεία του ανθρώπου ή για το περιβάλλον, ούτε βλάπτει τον καταναλωτή αλλοιώνοντας τα χαρακτηριστικά των κτηνοτροφικών προϊόντων, εάν είναι δυνατό να ελεγχθεί η παρουσία τους στις ζωοτροφές, και αν ευλόγως μπορούμε να υποθέσουμε ότι, βάσει των διαθέσιμων αποτελεσμάτων, έχει ευνοϊκές επιπτώσεις στα χαρακτηριστικά των ζωοτροφών αυτών ή στην κτηνοτροφική παραγωγή όταν ενσωματώνεται στις εν λόγω ζωοτροφές·
(2) ότι η οδηγία 70/524/ΕΟΚ προβλέπει τη χορήγηση, από την 1η Οκτωβρίου 1999, προσωρινών εγκρίσεων σε κοινοτικό επίπεδο για περίοδο που δεν υπερβαίνει τα τέσσερα έτη· ότι οι πρόσθετες ύλες ή οι χρήσεις των πρόσθετων υλών που εγκρίνονται προσωρινά για πρώτη φορά μεταξύ 1ης Απριλίου 1998 και 30ής Σεπτεμβρίου 1999 υπόκεινται σε εθνικές προσωρινές εγκρίσεις που λήγουν στις 30 Σεπτεμβρίου 1999· ότι είναι σκόπιμο να παραταθεί η ισχύς των εν λόγω προσωρινών εγκρίσεων·
(3) ότι η Επιτροπή συμβουλεύθηκε τη μόνιμη επιτροπή ζωοτροφών σχετικά με την προσωρινή έγκριση των μικροοργανισμών που περιλαμβάνονται στο παράρτημα του παρόντος κανονισμού· ότι η Επιτροπή γνωμοδότησε ιδίως όσον αφορά την ασφάλεια των πρόσθετων αυτών υλών·
(4) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής ζωοτροφών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι πρόσθετες ύλες που αναφέρονται στο παράρτημα του παρόντος κανονισμού εγκρίνονται σύμφωνα με την οδηγία 70/524/ΕΟΚ υπό τους όρους που τίθενται στο παράρτημα αυτό.
Άρθρο 2
Ο παρών κανονισμός αρχίζει να ισχύει την 1η Οκτωβρίου 1999.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Οκτωβρίου 1999.

Labels: 0
3
17
6